ddrg/super_eurlex huggingface dataset:
KIRJALLINEN KYSYMYS E-1897/00 esittäjä(t): Ingo Friedrich (PPE-DE) komissiolle. Euroopan komission aluepolitiikan pääosaston julisteiden jakamiskäytäntö.



Virallinen lehti nro 103 E , 03/04/2001 s. 0032 - 0032



KIRJALLINEN KYSYMYS E-1897/00 esittäjä(t): Ingo Friedrich (PPE-DE) komissiolle (16. kesäkuuta 2000) Aihe: Euroopan komission aluepolitiikan pääosaston julisteiden jakamiskäytäntö Euroopan komission aluepolitiikan pääosasto jakaa julisteita, jotka kuvaavat Euroopan aluekehitysrahaston yhteisrahoitettujen hankkeiden kehitystä vuosina 19891999. 1. Paljonko julisteita painettiin Saksaa varten ja paljonko muita EU:n jäsenvaltioita varten? 2. Mitkä ovat Saksaa varten tuotettujen julisteiden kokonaiskustannukset ja mitkä ovat koko EU:a varten tuotettujen julisteiden kokonaiskustannukset? Michel Barnier'n komission puolesta antama vastaus (19. syyskuuta 2000) 1. Arvoisan parlamentin jäsenen mainitsemissa julisteissa on käytetty komission alueellisten kehittämishankkeiden valokuva-arkistosta peräisin olevia kuvia. Espanjan ja Portugalin jälkeen Saksa on kolmas maa, jossa julisteita levitetään. Saksaa varten painettiin 6 000 julistetta, joista noin 4 360 lähetettiin paikallisille viranomaisille, komission toimistoille ja rakennerahastojen hallinnoinnista vastaaville hallintoelimille. Portugalia varten painettiin 4 000 julistetta ja Espanjaa varten 5 000. Useimmat niistä on sittemmin jaettu kyseisiin jäsenvaltioihin. Komission mielestä kyseessä on kustannus-hyötysuhteeltaan tehokas tapa tiedottaa kansalaisille erilaisista yhteisön osarahoittamista toimista. Useat viranomaiset ovat pyytäneet lisäkappaleita jaettaviksi esimerkiksi kouluihin. 2. Saksassa jaettujen julisteiden suunnittelu-, kuvankäsittely- ja painatuskustannukset olivat yhteensä 8 043 euroa, toisin sanoen 1,3 euroa julistetta kohti. Espanjaa ja Portugalia varten tuotettujen julisteiden yksikkökustannukset olivat samaa luokkaa. Tarkoituksena on painattaa vastaavin kustannuksin julisteita myös Ranskan ja Ruotsin puheenjohtajakausien aikana.
KIRJALLINEN KYSYMYS E-3008/00 esittäjä(t): John McCartin (PPE-DE) komissiolle. Sähkömagneettiset kentät ja televiestintälaitteet.



Virallinen lehti nro 136 E , 08/05/2001 s. 0156 - 0156



KIRJALLINEN KYSYMYS E-3008/00 esittäjä(t): John McCartin (PPE-DE) komissiolle (26. syyskuuta 2000) Aihe: Sähkömagneettiset kentät ja televiestintälaitteet Sähkömagneettisten kenttien mahdollista haitallista vaikutusta kansanterveyteen on käsitelty viimeksi kirjallisessa kysymyksessä P-1472/99(1). Voiko komissio ilmoittaa, onko tällä välin saatu tutkimustuloksia, joiden perusteella komissio katsoo tarpeelliseksi harkita uusien toimien ehdottamista ihmisten suojelemiseksi sähkömagneettisilta kentiltä? (1) EYVL C 27 E, 29.1.2000, s. 84. David Byrnen komission puolesta antama vastaus (26. lokakuuta 2000) Ei ole uusia, komission tieteellisen ohjauskomitean hyväksymiä tieteellisiä tuloksia. Näin ollen väestön sähkömagneettisille kentille (0 Hz300 GHz) altistumisen rajoittamisesta 12. heinäkuuta 1999 annettu neuvoston suositus(1) tarkistetaan ja saatetaan ajan tasalle siinä olevien säännösten mukaisesti viiden vuoden kuluessa sen antamisesta. Tarkistuksen yhteydessä on otettava huomioon tällä hetkellä käynnissä olevat 5. puiteohjelmaan sisältyvät tutkimusohjelmat. (1) EYVL L 199, 30.7.1999.
KIRJALLINEN KYSYMYS E-2881/00

esittäjä(t): Camilo Nogueira Román (Verts/ALE) komissiolle

(14. syyskuuta 2000)

Aihe: Galician ja Portugalin välinen huippunopea rautatie

Porton kaupunginvaltuuston puheenjohtaja Nuno Cardoso ilmoitti äskettäin kannattavansa huippunopean junayhteyden rakentamista Lissabonin ja Ferrolin (Galicia) välille. Koko Pohjois-Portugalin yhteiskunta on samaa mieltä. Hän oli myös sitä mieltä, että Porton ja Vigon välinen yhteys ja yhteys Vigosta Valladolidin kautta Keski-Eurooppaan ovat keskeisen tärkeitä Galician ja Pohjois-Portugalin muodostamalle euroalueelle. Kaikki Galician talouden ja yhteiskunnan sektorit jakavat tämän mielipiteen ja erityisesti Pohjois-Portugalin ja Galician kaupunginvaltuustot, jotka ovat yhdistäneet voimansa Eixo Atlântico (Atlantin akseli) järjestössä.

Onko komissio jo tehnyt päätöstä asiasta tai onko sillä tietoa Portugalin ja Espanjan hallitusten suunnitelmista, jotka koskevat huippunopeaa rautatietä, joka yhdistäisi Pohjois-Portugalin Portosta käsin koko Galiciaan? Onko Galician itsehallintoalueen hallitus tai sen puheenjohtaja Galician ja Pohjois-Portugalin työyhteisön kautta, jonka puheenjohtajana hän myös toimii tällä hetkellä, neuvotellut komission kanssa investointien saamiseksi tälle hankkeelle, jonka seuraukset olisivat erittäin hyödyllisiä Galicialle ja Portugalille?

Loyola de Palacion komission puolesta antama vastaus

(27. lokakuuta 2000)

Komissio on säännöllisesti yhteydessä kansallisiin alueviranomaisiin. Tässä yhteydessä komissio on saanut tietää keskusteluista ja tutkimuksista, jotka liittyvät multimodaaliseen Porton ja Galician väliseen käytävään, joka liittää Portugalin ja Espanjan Keski-Eurooppaan.

Komissio ei ole tehnyt asiaa koskevia päätöksiä. Kysymystä käsitellään TEN-suuntaviivojen tarkistamisen yhteydessä ennen vuoden 2000 loppua, sillä käytävä on osa ensisijaista TEN-hanketta, joka koskee multimodaalista yhteyttä Portugalin ja Espanjan sekä Keski-Euroopan välillä.

Komissiolla ei ole toimivaltaa aloittaa neuvotteluja mainittujen töiden rahoituksesta. Tällaisille hankkeille myönnetään yhteisön rahoitusta olemassa olevien oikeudellisten välineiden mukaisesti.
KIRJALLINEN KYSYMYS P-1830/00

esittäjä(t): Giorgio Lisi (PPE-DE) neuvostolle

(5. kesäkuuta 2000)

Aihe: Neuvoston kanta valmisteveron alaisten alkoholijuomien kuljettamiseen

Tämä kysymys muutettiin suulliseksi H-0876/00.

Vastaus

(20. marraskuuta 2000)

1. Neuvosto palauttaa parlamentin jäsenen mieleen 19.5.1998 pitämässään istunnossa hyväksymät päätelmät alkoholi- ja tupakkapetoksista. Neuvosto korosti siinä yhteydessä, että jäsenvaltioiden ja komission on puututtava alkoholin ja tupakan valmisteveroon liittyviin petoksiin. Se hyväksyi myös yhteenvedon tupakka- ja alkoholialan petoksia käsittelevän korkean tason työryhmän selonteosta. Lopuksi se korosti komission ehdottaman toteutettavuustutkimuksen tuloksista riippuen tietokoneistetun valvontajärjestelmän merkitystä pitkän tähtäimen tavoitteena ja sitoutuu edistämään tehokkaan, valikoidusti käytettävän nopean varoitusjärjestelmän pikaista käyttöönottoa. Komissio on työskennellyt siitä lähtien näiden asioiden parissa, ja neuvosto pyytääkin arvoisaa parlamentin jäsentä kääntymään suoraan komission puoleen voidakseen tutustua edellä mainittujen toimenpiteiden yksityiskohtiin ja niissä edistymiseen.

2. Ecofin-neuvosto keskusteli istunnossaan 5.6.2000 tämänhetkisestä sekä välillisiä että välittömiä veroja koskevasta petostilanteesta sekä mahdollisuudesta tehostaa hallinnollista yhteistyötä näillä aloilla.

Tässä yhteydessä neuvosto käsitteli veropetoksia käsittelevän ad hoc -työryhmän laatimaa raporttia. Työryhmä perustettiin 8.9.1999 kokoontuneen Coreperin päätöksellä. Raportin mukaan veropetoksia on yhteisössä huolestuttavan paljon. Kaikki jäsenvaltiot ovat vahvistaneet haluavansa tehostaa petostentorjuntaa sekä kansallisesti että jäsenvaltioiden välisesti. Neuvosto kehotti komissiota tekemään mahdollisimman pian ehdotuksia kaikkien ad hoc -työryhmässä yksimielisesti sovittujen suositusten pohjalta. Tässä on kyse myös toimenpiteistä, joihin voidaan ryhtyä valmisteveropetosten erityisongelmien ratkaisemiseksi.
KIRJALLINEN KYSYMYS E-2084/00

esittäjä(t): Eija-Riitta Korhola (PPE-DE) komissiolle

(28. kesäkuuta 2000)

Aihe: Muuntogeenisten viljalajien testausta ja turvallisuuden arviointia koskevat komission suuntaviivat

Onko komissio itse tai yhteistyössä jäsenvaltioiden kanssa kehittänyt suuntaviivat, jotka koskevat muuntogeenisten viljalajien testausta ja turvallisuuden arviointia sekä niiden vaikutusta ihmisten terveyteen,

ja jos on

1. Missä suuntaviivat ovat saatavilla, ja

2. Ovatko ne kuluttajien saatavilla internetissä? Jos nämä suuntaviivat ovat olemassa, miten niiden noudattamista valvotaan?

David Byrnen komission puolesta antama yhteinen vastaus kirjallisiin kysymyksiin E-2083/00, E-2084/00 ja E-2086/00

(3. lokakuuta 2000)

Elintarvikkeiksi tai elintarvikkeiden ainesosiksi tarkoitettuihin geneettisesti muunneltuihin kasveihin ja niistä saataviin tuotteisiin sovelletaan uuselintarvikkeista ja elintarvikkeiden uusista ainesosista 27 päivänä tammikuuta 1997 annettua Euroopan parlamentin ja neuvoston asetusta (EY) N:o 258/97(1).

Komissio on laatinut suuntaviivoja uuselintarvikeasetuksen mukaisesta tietojen esittämistavasta ja hakemusten arvioinnista (uuselintarvikkeiden ja elintarvikkeiden uusien ainesosien tieteellisistä näkökohdista, niiden markkinoille saattamista koskevien hakemusten tueksi toimitettavien tietojen esittämistavasta sekä ensiarviointien laatimisesta Euroopan parlamentin ja neuvoston asetuksen (EY) N:o 258/97 mukaisesti annettu komission suositus 97/618/EY)(2).

Uuselintarvikkeiden ja elintarvikkeiden uusien ainesosien arviointi on toteutettava tapauskohtaisesti. Ensiarvioinnin suorittaa jäsenvaltion elintarvikkeiden arviointielin. Tämän jälkeen komissiolla ja muilla jäsenvaltioilla on 60 päivää aikaa esittää huomioita tai muistutuksia ensiarviointikertomuksesta. Mikäli muistutuksia esitetään, komissio kuulee asiassa elintarvikealan tiedekomiteaa. Tiedekomitean lausunnon julkaistaan Internetissä. Komission tarkoituksena on, että Internetissä julkaistaisiin vastaisuudessa myös sellaiset ensiarviointikertomukset, joista ei ole esitetty muistutuksia ja joista ei siten ole saatavilla tiedekomitean lausuntoa.

Komission yhteinen tutkimuskeskus (YTK) tekee parhaillaan tutkimusta(3), jossa kerätään ja analysoidaan tietoja geneettisesti muunneltujen organismien ja niistä saatujen tuotteiden kulutuksesta lyhyellä ja pitkällä aikavälillä. Tutkimusraportin on määrä valmistua alkuvuodesta 2001, ja tutkimustulokset antanevat lisätietoja asiasta.

(1) EYVL L 43, 14.2.1997.

(2) EYVL L 253, 16.9.1997.

(3) Impact of GMOs on Human Health and the Environment: Mapping of risks, koordinoijana IPTS-Sevilla.
KIRJALLINEN KYSYMYS E-2777/00 esittäjä(t): Avril Doyle (PPE-DE) komissiolle. Kovettumattomien isosyanaattien kulkeutuminen laminaattitarroista elintarvikkeisiin.



Virallinen lehti nro 136 E , 08/05/2001 s. 0093 - 0093



KIRJALLINEN KYSYMYS E-2777/00 esittäjä(t): Avril Doyle (PPE-DE) komissiolle (1. syyskuuta 2000) Aihe: Kovettumattomien isosyanaattien kulkeutuminen laminaattitarroista elintarvikkeisiin Internetin Consumer Alert raportoi, että yli 40 % Belgiassa elintarvikkeiden pakkaamiseen käytetyistä laminaattitarroista ei pakkausvaiheessa ole kokonaan kovettunut. Saman lähteen mukaan kovettumattomat laminaatit voivat kulkeutua pakattuihin elintarvikkeisiin ja niiden epäillään aiheuttavan vakavia yliherkkyysoireita. Kovettumattomien isosyanaattien sitoutumisesta elintarvikkeista erittyvään kosteuteen voi muodostua karsinogeenisia aromaattisia amiineja. Mikä on komission kanta tähän asiaan? Voisiko komissio esitellä strategiaansa, jolla se aikoo ryhtyä torjumaan isosyanaattien kulkeutumisen kansanterveydelle mahdollisesti aiheuttamia vaaroja? David Byrnen komission puolesta antama vastaus (18. lokakuuta 2000) Laminaatit rakentuvat muovikerroksista, jotka on yhdistetty toisiinsa liimoilla, joiden valmistuksessa käytetään usein isosyanaattiyhdisteitä. Kun isosyanaatteja vapautuu elintarvikkeisiin tai niiden simulantteihin, voi muodostua primaarisia aromaattisia amiineja. Elintarvikkeiden kanssa kosketuksiin joutuvista muovisista tarvikkeista 23. helmikuuta 1990 annetussa komission direktiivissä 90/128/ETY(1) säädetään, että muoveissa saa olla isosyanaatteja enintään 1 milligramma kilogrammaa kohti (1 mg/kg). Primaarisista aromaattisista amiineista ei ole yhteisön tason määräyksiä, mutta Saksassa niitä ei suosituksen mukaan saisi olla enempää kuin 0,2 mikrogrammaa 100 millilitrassa testinestettä. Internet Consumer Alertin raportin jälkeen komissiolle on ilmoitettu, että raportissa mainitut yritykset ovat tehneet joukon testejä selvittääkseen, noudattavatko laminaateista vapautuvien aromaattisten amiinien määrät Saksan suositusta. Testitulokset olivat negatiivisia. Belgian viranomaiset antoivat maan viralliselle keskuslaboratoriolle tehtävän selvittää paitsi sen, ovatko kyseiset laminaatit aromaattisten amiinien vapautumisesta annetun saksalaisen suosituksen mukaisia, myös sen, vastaavatko valmiiden laminaattien isosyanaattipitoisuudet direktiivin 90/128/ETY säännöksiä. Komissio on pyytänyt Belgian viranomaisia toimittamaan tutkimustulokset heti niiden valmistuttua. Komissio harkitsee mahdollisuutta sisällyttää edellä mainittuun direktiivin säännös, jonka mukaan elintarvikkeissa ja elintarvikkeitten simulanteissa ei saa olla primaarisia aromaattisia amiineja. Jotta kovettumattomien laminaattien isosyanaattipitoisuudet eivät ylittäisi lakisääteisiä raja-arvoja ja jotta aromaattisia amiineja ei muodostuisi, laminaatteja ei pitäisi käyttää kuin vasta tietyn ajan kuluttua niiden valmistamisesta. Elintarvikeyritysten eurooppalainen yhdistys muistutti Belgian viranomaisten pyynnöstä jäsenilleen, että laminaattien valmistajien suosittelemia varoaikoja on syytä noudattaa. (1) EYVL L 75, 21.3.1990, oikaisu EYVL L 349, 13.12.1990.
KIRJALLINEN KYSYMYS E-2419/00

esittäjä(t): Francesco Turchi (UEN) komissiolle

(18. heinäkuuta 2000)

Aihe: Meriturvallisuus

Italian liikenne- ja merenkulkuministeriö on ennen vuotta 1995 rakennettuja laivoja koskevan Solas 74 -yleissopimuksen ja alueellisten asetusten 432/91 ja 156/73 vastaisesti sallinut radioasemien sulkemisen, mikä on aiheuttanut vakavaa haittaa radio-operaattorien yksityisyydelle ja turvallisuudelle. Lisäksi se on sallinut radiokeskusten asentamisen matkustaja-alusten, autolauttojen ja kauppa-alusten komentosillalle.

Lisäksi merenkulkuviranomainen on poistanut virallisen RT GMDSS/GOC -järjestelmän joistakin matkustaja-aluksista, autolautoista ja kauppa-aluksista korvaamatta sitä mitenkään ja esittämättä suunnitelmaa turvavarusteista. Samalla vastuu radiopalveluista on määrätty perämiehelle, jonka on huolehdittava niistä omalla vahtivuorollaan komentosillalla, jolla liikkuu muita miehistön jäseniä ja matkustajia, alaa koskevien direktiivien vastaisesti ja vain viiden päivän harjoittelun jälkeen.

Lisäksi kansainvälisessä, kansallisessa ja EU:n lainsäädännössä säädetään, että yksittäiset valtiot eivät voi säätää poikkeuksista ja/tai vapautuksista, jotka johtavat meriturvallisuuden vähenemiseen tai ihmisten tai tavaroiden turvallisuuden vaarantumiseen. Asiasta vastaava viranomainen on tietoinen näistä puutteista, ja sen velvollisuus on hyväksyä turvatoimet vaarojen välttämiseksi.

Mikä voi olla perusteena edellä kuvatulle tilanteelle? Mitä komissio aikoo tehdä?

Loyola de Palacion komission puolesta antama vastaus

(26. syyskuuta 2000)

Merenkulun radioviestintää säännellään kansainvälisesti vuonna tehdyllä 1974 Solas-yleissopimuksella, radioviestintää koskevalla kansainvälisen televiestintäliiton (ITU) asetuksella sekä vuonna 1978 tehdyllä kansainvälisen merenkulkijoiden koulutusta, pätevyyskirjoja ja vahdinpitoa koskevalla yleissopimuksella (STCW-yleissopimus), sellaisena kuin se on muutettuna.

Solas-yleissopimuksen mukaisesti perinteiset radiolaitteistot on 1. helmikuuta 1999 alkaen korvattu laitteilla, jotka ovat maailmanlaajuisen merenkulun turvallisuusjärjestelmän (GMDSS) kansainvälisten standardien mukaisia. Radiosähköttäjän perinteistä tehtävää voi näiden uusien sääntöjen mukaisesti hoitaa jokin toinen kansipäällystön jäsen, jolla on tarvittava pätevyys.

Tästä radioviestintää koskevasta erityiskysymyksestä ei ole erityisiä yhteisön säännöksiä.

Parlamentin jäsenen esittämä kysymys liittyy GMDSS-järjestelmän täytäntöönpanoon. Sen valvominen kuuluu yksinomaan niille yksittäisille jäsenvaltioille, jotka ovat Solas-yleissopimuksen sopimuspuolia.
KIRJALLINEN KYSYMYS E-1647/00

esittäjä(t): Nelly Maes (Verts/ALE) ja Bart Staes (Verts/ALE) komissiolle

(29. toukokuuta 2000)

Aihe: Seveso-direktiivin noudattaminen

Yrityksille asetettujen ympäristönsuojelua ja turvallisuutta koskevien vaatimusten kannalta Seveso-direktiivi on erittäin merkittävä.

1. Määritelläänkö Seveso-direktiivissä tietyllä alueella toimivien riskialttiiden yritysten enimmäismäärä? Jos vastaus on myönteinen, millä tavalla on riskialttiiden yritysten määrä tietyllä alueella rajoitettu (normit, etäisyydet, mldr)? Jos vastaus on kielteinen, rajoitetaanko tietyllä alueella toimivien riskialttiiden yritysten määrää millään tavalla?

2. Tietääkö komissio onko tietyllä alueella toimivien riskialttiiden yritysten sallittu enimmäismäärä ylitetty Belgian liittovaltiossa? Jos vastaus on myönteinen, mistä Belgian liittovaltion alueista ja vyöhykkeistä on kyse? Jos vastaus on kielteinen, aikooko komissio tutkia onko tietyllä alueella toimivien riskialttiiden yritysten sallittu enimmäismäärä mahdollisesti ylitetty Belgian liittovaltiossa?

Margot Wallströmin komission puolesta antama vastaus

(17. heinäkuuta 2000)

1. Vaarallisista aineista aiheutuvien suuronnettomuusvaarojen torjunnasta 9. joulukuuta 1996 annetussa neuvoston direktiivissä 96/82/EY(1) (Seveso II -direktiivi) ei anneta säännöksiä tietyllä alueella sijaitsevien mahdollisesti vaarallisten laitosten enimmäismäärästä.

Direktiivissä tunnustetaan kuitenkin, että suuronnettomuuksien vaara ja niiden seuraukset saattavat kasvaa tiettyjen laitosten sijainnin ja toisten vastaavien laitosten läheisyyden sekä niissä olevien vaarallisten aineiden takia. Siksi direktiiviin on lisätty dominovaikutusta koskeva säännös, joka velvoittaa toimivaltaiset viranomaiset selvittämään tällaisten laitosten tai laitosryhmien sijainnin ja määrän ja varmistamaan niiden välisen tiedonvaihdon ja yhteistyön.

Direktiivissä on myös uusi säännös, jonka mukaisesti jäsenvaltioiden on huomioitava suuronnettomuusvaaran vaikutukset maankäyttöä suunnitellessaan. Maankäyttösuunnitelmissa on noudatettava direktiivin tavoitetta, joka on estää suuronnettomuudet ja rajoittaa niiden ihmisiin ja ympäristöön kohdistuvat vaikutukset mahdollisimman vähiin valvomalla uusien laitosten sijoittamista, olemassa olevissa laitoksissa tehtäviä muutoksia ja liikenneyhteyksien, julkisten tilojen ja asuinalueiden rakentamista olemassa olevien laitosten läheisyyteen. Pitkällä aikavälillä on maankäyttöpolitiikassa varmistettava riittävä etäisyys vaarallisten laitosten ja asuinalueiden välillä. Jos vaarallinen laitos jo sijaitsee asuinalueen läheisyydessä, Seveso II -direktiivi edellyttää teknisten lisätoimenpiteiden harkitsemista ihmisiin kohdistuvan riskin vähentämiseksi edellä mainittujen valvontavelvollisuuden puitteissa. Tätä säännöstä voidaan pitää merkittävänä edistysaskeleena suuronnettomuuksien torjunnassa.

2. Ei. Seveso II -direktiivissä ei vahvisteta tarkkoja pitoisuusrajoja (tai enimmäismääriä) tietyillä alueilla sijaitseville riskialttiille yrityksille.

(1) EYVL L 10, 14.1.1997.
KIRJALLINEN KYSYMYS E-1971/00 esittäjä(t): José Ribeiro e Castro (UEN) neuvostolle. HVK-puheenjohtajavaltio Portugalin asiakirja.



Virallinen lehti nro 103 E , 03/04/2001 s. 0041 - 0041



KIRJALLINEN KYSYMYS E-1971/00 esittäjä(t): José Ribeiro e Castro (UEN) neuvostolle (21. kesäkuuta 2000) Aihe: HVK-puheenjohtajavaltio Portugalin asiakirja Lehdissä esiintyneiden tietojen mukaan Brysselissä 16. toukokuuta 2000 pidetyssä HVK:n neuvotteluryhmän kokouksessa puheenjohtajavaltio Portugali esitti asiakirjan, jossa se a) ehdotti uudenlaisen laillisesti sitovan säädöksen käyttöön ottamista Euroopan unionissa, b) esitti erilaisia arvioita jäsenvaltioiden paikkojen jaosta Euroopan parlamentissa. Mistä asiakirjasta on kyse ja mikä on sen sisältö kokonaisuudessaan? Mikä olisi ehdotettu säädös ja miten se eroaisi direktiiveistä, asetuksista ja muista säädöksistä? Mitä HVK:ssa arvioitaviksi ja käsiteltäviksi tarkoitettuja Euroopan parlamentin kokoonpanoa koskevia vaihtoehtoisia malleja esitettiin tässä asiakirjassa? Vastaus (10. marraskuuta 2000) Arvoisalle parlamentin jäsen on varmaan tietoinen siitä, ettei neuvosto osallistu hallitustenvälisen konferenssin työskentelyyn, eikä voi sen vuoksi myöskään kommentoida sitä. Euroopan parlamentilla puolestaan on kaksi tarkkailijaa HVK:n valmisteluryhmässä. Lisäksi HVK:n asiakirjoja saa Internetistä HVK:n www-sivuilta (http://db.consilium.eu.int/cig/, mistä löytyvät kaikki viralliset konferenssiasiakirjat) 10. toukokuuta 2000 päivätyn, yhteisön toimielimiä koskevia perussopimuksiin tehtäviä muita muutoksia koskevan otsakkeen alta.
KIRJALLINEN KYSYMYS P-3826/00 esittäjä(t): Massimo Carraro (PSE) komissiolle. Valpolicella-merkin sopimaton käyttö rattijuoppouden vastaisessa mainoskampanjassa.



Virallinen lehti nro 151 E , 22/05/2001 s. 0208 - 0208



KIRJALLINEN KYSYMYS P-3826/00 esittäjä(t): Massimo Carraro (PSE) komissiolle (29. marraskuuta 2000) Aihe: Valpolicella-merkin sopimaton käyttö rattijuoppouden vastaisessa mainoskampanjassa Veronassa ilmestyvässä l'Arena-lehdessä 12.11.2000 julkaistussa artikkelissa todetaan, että Valpolicella-yhtiön mainoksia on käytetty Irlannissa sopimattomalla ja haitallisella tavalla rattijuopumuksen vastaisessa kampanjassa. Kampanjassa käytetään Valpolicella-merkkiä, jossa sanan sisällä olevat, punaisella kirjoitetut kirjaimet police tulevat korostuneesti esiin ja luovat ilmiselvän yhteyden viinin nimen ja poliisivoimien välille. Vaikka ajatus rattijuoppouden vastaisen mainoskampanjan aloittamisesta onkin arvokas ja aiheellinen, eikö komissio kuitenkin katso, että jonkin tietyn tarkistetun alkuperänimityksen (kuten tässä tapauksessa Valpolicella-yhtiön) käyttäminen on herjaavaa ja aiheuttaa kyseiselle merkille huomattavaa taloudellista vahinkoa? Mihin toimiin komissio aikoo ryhtyä tämän tilanteen korjaamiseksi? Franz Fischlerin komission puolesta antama vastaus (11. tammikuuta 2001) Komissiolla ei ole tietoa kunnianarvoisan jäsenen viittaamista tosiseikoista. Komissio on pyytänyt asianomaiselta jäsenvaltiolta tietoja ja ilmoittaa kunnianarvoisalle jäsenelle näistä tuloksista.
KIRJALLINEN KYSYMYS P-3558/00 esittäjä(t): Christopher Huhne (ELDR) komissiolle. Rahoitus- ja taloustilastot.



Virallinen lehti nro 113 E , 18/04/2001 s. 0254 - 0254



KIRJALLINEN KYSYMYS P-3558/00 esittäjä(t): Christopher Huhne (ELDR) komissiolle (9. marraskuuta 2000) Aihe: Rahoitus- ja taloustilastot Pyydän komissiota esittämään seuraavia muuttujia vastaavat euroalueen maiden, EU:n, Yhdysvaltain ja Japanin arvot viimeisimmältä vuodelta, jolta tiedot ovat saatavilla: a) osuus maailman bruttokansantuotteesta markkinahintoina; b) osuus maailman bruttokansantuotteesta ostovoimapariteetteina; c) osuus maailman viennistä (lukuun ottamatta vientiä euroalueen tai EU:n sisällä); d) kunkin alueen valuuttojen käyttö maailmankaupan mittaamisessa; e) kunkin alueen valuuttojen käyttö velkakirjojen liikkeelle laskemisessa; f) kunkin alueen valuuttojen käyttö kehitysmaiden velkakirjojen liikkeelle laskemisessa; g) osuus maailmanlaajuisista virallisista valuuttavarannoista kunkin alueen valuuttoina ilmaistuna; h) kunkin alueen osuus maailmanlaajuisista virallisista valuuttavarannoista; i) osuus valuuttatoimista kunkin alueen valuuttana ilmaistuna. Pedro Solbes Miran komission puolesta antama vastaus (4. joulukuuta 2000) Taulukoita sisältävän vastauksen pituuden vuoksi komissio lähettää vastauksen suoraan arvoisille jäsenille ja parlamentin pääsihteeristölle.